בתקופת בחירות זה בולט במיוחד - נבחרי ציבור רבים פועלים כדי לסכסך בין קבוצות בישראל ולהעמיק את השסעים. לכן שאלנו אתכם ואתכן: מי הח"כים הכי מלכדים ומי הכי מפלגים בכנסת? מי חברי הכנסת שהציבור חושב שהם מפלגים ומלכדים בו זמנית? כל התוצאות
יפעת שאשא ביטון מ"תקווה חדשה" היא חברת הכנסת שבעיני עוקבי ועוקבות "שקוף" פועלת ללכד את החברה הישראלית יותר מכל שאר חבריה. מנגד רה"מ בנימין נתניהו נבחר כמפלג ביותר את אזרחי המדינה, בפער עצום מהקולגות שלו למשכן.  לאחרונה ביקשנו מעוקבי ועוקבות "שקוף" לדרג את כלל הח"כים בכנסת היוצאת על ציר זה. למה זה חשוב? כי הפוליטיקה בישראל מקטבת אותנו יותר מתמיד ובשנה החולפת לא מעט ח"כים ניסו לסכסך בינינו. אלא שכיום אין כמעט סנקציות למי שעיקר פועלו הוא פילוג והסתה.  מאידך, אין גם תשורות לח"כים המלכדים. דרך שורת מיזמים, אנחנו פועלים בשקוף לשנות את התמונה. בדירוג חדש שיצרנו ביקשנו מעוקבי "שקוף" להצביע לח"כים המפלגים והמלכדים, וגם לפרט מדוע בחרו ח"כ זה או אחר. המטרה: להוקיע את הח"כים המפלגים ומנגד לפרגן למלכדים. כדי שתהיה התייחסות לפלגנים ומלכדים ממחנות פוליטיים שונים, אפשרנו לדרג פעמיים מקרב קבוצות מפלגות שונות. מתוך כלל ההצבעות יצרנו רשימה אחת גדולה מהמלכדת ביותר למפלג ביותר. חשוב להדגיש כי זהו אינו סקר או סטטיסטיקה מחקרית, אלא שאלון שנועד לתת לציבור ולנבחריו את היכולת להעריך את פועלם בתחום הזה. בעולם בו התקשורת צמאת הרייטינג נותנת במה בעיקר לנבחרי ציבור מסכסכים – מיזם כזה יסייע לתיקון המציאות המעוותת. אלו התוצאות על סמך 2,070 מצביעים: שאשא ביטון כאמור במקום הראשון. מדרג אחד ציין שהיא "הצליחה להיות עניינית, מקצועית ואוביקטיבית בוועדת הקורונה ולדאוג לכלל האינטרסים של הציבור". אחרים כתבו שפעלה ללא פלגנות ועבדה בשיתוף עם ח"כים מכלל המפלגות. אחרי שאשא ביטון, נבחרי הציבור הכי מלכדים לשנת 2021 הם נפתלי בנט (ימינה) וגדעון סער (תקווה חדשה). מדרגים ציינו שבנט "ממלכתי", "בא לעבוד", "לא אמר רק לא ביבי וגם לא אמר רק ביבי". על סער כתבו כי הוא אינו עוסק בהכפשות ואף מוביל "שיח של לכידות". בהמשך העשירייה: איציק שמולי (העבודה. "אדם אנושי תמיד משתף פעולה עם מפלגות יריבות ומשכנע לדבוק בשעה שלו"), חילי טרופר (כחול לבן. "נעים הליכות", "לב זהב", "תרם כלייה – צריך יותר?"), תהלה פרידמן (אקס כחול לבן. "גשר אמיתי"), יועז הנדל (תקווה חדשה. "כי הוא מקפיד לומר ששמאל וימין שותפים". "אני שוקל לעבור צד בגללו". "שיח מתון ובלתי מתלהם"). משה ארבל (ש"ס. "רואה באנשים קודם כל כבני אדם מבלי חשיבות רבה לדעותיהם הפוליטיות").  סוגרים את העשירייה: שרן השכל (תקווה חדשה), אבי דיכטר (הליכוד) ואחריהם מירב כהן (יש עתיד). לכל אלו מעניק הציבור צל"ש גדול – והעובדה שהם דורגו בראש טבלת הח"כים המאחדים – תופיע כצל"ש קבוע במפת הח"כים. ראוי לציין ש-23 מצביעים טענו ששאשא ביטון דווקא מפלגת את הציבור. הודות לקולות החיוביים הרבים (460) ציונה המשוקלל הוא הגבוה ביותר והיא במקום הראשון. אלא שיש גם כאלו שקיבלו אך ורק קולות חיוביים: ח"כ משה ארבל מש"ס נבחר כמלכד ללא אף קול מהצד המפלג. ״אזרחי ישראל עייפו משיח השנאה. אפשר אחרת", מסר ח"כ ארבל. "אני שמח על העלאת המודעות לנושא חשוב זה שיאפשר לכולנו ליצור שיח של מחלוקות מכיל ומכבד״. לצדו, גם השכל, הנדל, טרופר ודיכטר קיבלו קולות שליליים בודדים.  רה"מ בנימין נתניהו (הליכוד) "זכה" כאמור בתואר המפוקפק: הח"כ המפלג ביותר ברוב גדול של 1189 קולות שליליים (מתוך 2,070 קולות). גולש אחד הלין שנתניהו "בנה שני חלקים נפרדים בעם", ואחר ציין שהוא "מפלג כאסטרטגיה. הרבה ח"כים אחרים הולכים אחריו כי זה מה שמשאיר את הכח בידיים שלהם". במקום השני התמקם הנציג היחיד של ישראל ביתנו, לחיוב ולשלילה – יו"ר הסיעה אביגדור ליברמן עם 294 קולות שליליים ("שונא מגזרים מסויימים בלי להכיר"). במקום השלישי: יאיר גולן (מרצ. "משתלח בימין ומסית נגדו על בסיס קבוע"). אחריהם התברגו אסנת מארק (הליכוד. "בוטות הדיבור. השתלחות. חוסר נימוס"), דוד אמסלם (הליכוד. "פלגן בלתי נלאה". "ממשיך להשתמש בשסע העדתי ההיסטורי על מנת לקדם אגנדות"), מנסור עבאס (רע"מ. "כמו נתניהו, אבל בערבית", "במקום ללכד את הערבים מפלג אותם") ומירי רגב (הליכוד. "יוצרת שיח שלילי של אויבים בתוך הבית").  מתחת לרגב, במקום השמיני הכי מפלג משובץ מיקי זוהר (הליכוד. "עסוק רק בתככים ומזימות") חרף ניסיונותיו להתחבב. סוגרים את הרשימה השלילית: עומר ינקלביץ (אקס כחול לבן) ועופר כסיף (הרשימה המשותפת. "התבטאויותיו נגד נבחרי ציבור אחרים ונגד כוחות הביטחון אינן ראויות"). הציבור מבין שכל אלו מנסים לקטב את העם כדי לקושש קולות – והעובדה שהם דורגו בראש טבלת הח"כים המפלגים – תופיע בקביעות במפת הח"כים. מבין השמות שעלו, יש כמה ח"כים שנתפסים בצורה מקוטבת בציבור – שלושתם יושבי ראש של מפלגות שמאל-מרכז.  8% טענו שאין אף אחד בשמאל-מרכז שמפלג, ו-6% גרסו שאין בגוש הזה גם אף אחד מלכד. מאידך, 1.25% טענו שבגוש הימין אף אחד לא מפלג, ו-14% מאמינים שאין בגוש ולו ח"כ אחד שפועל ללכידות העם. הפוליטיקה שלנו מתאפיינת בראייה קצרת טווח. בעידוד קיטוב. בחוסר אמון עמוק מאי פעם בין המחנות. יש בציבור כמיהה לפוליטיקה מאחדת. ראו למשל את הקשב האדיר שזכה לו נאום הבכורה של תהלה פרידמן. נראה שיש רצון גדול לאוורר את שיח השנאה ולהראות איפה כן יש הסכמות וקרקע משותפת, ומה הפוליטיקאים כן מקדמים למען כולנו.  הצטרפו לשקוף ועזרו לנו להראות שיש ביקוש לפוליטיקה של פתרונות ותקווה, ושלטון נקי משחיתות. שאשא ביטון: "אני מאוד מעריכה ומוקירה את הצבעת הגולשים. מדינת ישראל עוברת ימים לא קלים וחשוב להקפיד על שיח רציני, הגון למען כלל הציבור. הסתה והתלהמות הן רעות חולות. באפשרותנו ללבות ולהגדיל אותן, או להיאבק ולהקטין אותן. אנחנו עם אחד, אזרחי מדינה אחת, חובתנו המוסרית להיות מלוכדים. למרות המחלוקות והויכוחים חשוב שנדע לנהוג בכבוד הדדי, בדרך ארץ ובענייניות".  בנט: ״אני אוהב את העם שלי ואני מכבד כל אדם באשר הוא אדם. תפקיד מנהיג בישראל הוא לדאוג לכלל אזרחי ישראל, וכך אמשיך לפעול״. שמולי: "אני גאה מאוד על הבחירה כיוון שחלק משמעותי ממה שבאתי לעשות בפוליטיקה זה לא רק לפעול למען אנשים אלא גם לקרב ביניהם. יש לנו עוד כברת דרך כמדינה וכחברה. לצערי בתקופה שבה הסולדיריות נדרשת יותר מכל משתוללת פה שנאה מטורפת ומקטבת בין השבטים, שאני מקווה שנדע להתגבר עליה". נתניהו וליברמן סירבו להגיב. יאיר גולן מסר: "אני זוכר שהעם היה מפולג כשעשינו שלום עם מצרים, אבל זה הבטיח את קיומנו מאז. העם היה מפולג גם בזמן אוסלו, שמבטיח את השקט היחסי שיש לנו עכשיו. העם היה מפולג גם ההתנתקות, אבל זו הצילה חיי ישראלים באופן מובהק. מנהיגות היא לא ללכת עם הרוח הנושבת בציבור אלא לשכנע את הציבור שיבוא אחריך". *** "רק פָנאטים גמורים, משני צדי המפה הפוליטית, בטוחים שהם מחזיקים בכיסם את האמת המוחלטת ומבטלים ומכחישים את כל חלקי המציאות שאינם מתאימים להשקפתם ולמשאלות לבם" / דויד גרוסמן  